
			TORSDAG 







			1.

			KLOKKA I BILEN viste halv tre om natta, og John satte vindus­viskerne på maks hastighet. Likevel klarte de ikke å holde regnet borte. Bygninger, veiskilt og trafikkøyer løste seg opp i smatringen mot frontruta i samme øyeblikk som billysene traff dem. Egentlig burde han lette på gassen, men han ville ikke risikere at patruljebilen kom før ham til Hotell Royal. Voldtektsofre var skjøre. Å vinne den forurettede kvinnens tillit var avgjørende, og det var enklere hvis han var den første personen hun snakket med.

			John tok broen over Klaraälven, kjørte forbi Stadshotellet og skar rett over torget inn på Västra Torggatan. Han tråklet seg fram mellom gågatens benker og sykkelstativer og parkerte Chrysleren utenfor hotellet.

			I lobbyen ble han møtt av en mann i sekstiårsalderen med tynt, grått hår gredd omhyggelig over issen. Mannen var kledd i hvit skjorte og vinrød vest med et navneskilt festet med en nål på brystlomma. Cornelius Ljungstedt sto det med sirlige, svarte bokstaver mot en messingfarget bakgrunn. Ifølge operatøren på alarmsentralen – som John hadde snakket med – var han eieren av hotellet og den som hadde meldt fra om voldtekten.

			John hilste kort og så seg rundt. I en sliten skinnsofa ved siden av heisen satt en kvinne og stirret tomt framfor seg. Hun var blond og korthåret, kledd i jeans og en blå, ribbestrikket genser. Det forgråtte ansiktet gjorde henne vanskelig å aldersbestemme. John gjettet på et sted rundt hans egen alder, kanskje litt yngre, rundt tretti.

			«Er det henne?» sa han.

			Cornelius nikket.

			«Hun heter Amanda,» sa hotelleieren lavt.

			John gikk bort til sofaen, kneppet opp frakken og satte seg på huk foran kvinnen.

			«Hei, Amanda,» sa han og presenterte seg. «Jeg er politimann og jobber på lenskriminalen her i Karlstad. Kan du fortelle hva som har skjedd?»

			Kvinnens blikk klarnet, og hun så på ham.

			«Jeg ville ikke … men det brydde han seg ikke om.»

			«Hva ville du ikke?» sa John, selv om han visste svaret.

			«Ha sex,» hvisket hun, som om hun skammet seg over å ytre ordene. 

			John ventet en stund og lot henne samle seg.

			«Hvem gjorde dette mot deg?» sa han.

			«Det kan jeg ikke si.»

			«Hvorfor ikke?» sa John.

			«Det går ikke … jeg vil ikke.»

			Hun knep sammen øynene og kjempet mot tårene. John ville sette seg i sofaen og holde rundt henne, men han visste bedre enn å røre ved en kvinne som nettopp var blitt utsatt for et seksuelt overgrep.

			Amanda tidde og gjemte ansiktet i hendene. John innså at flere spørsmål nå kunne komme til å gjøre mer skade enn nytte. For å få henne til å åpne seg måtte han bygge en relasjon, og det ville ikke gå hvis hun oppfattet ham som en følelseskald avhørsleder.

			«Det har ingen hast,» sa han med ny og mykere stemme. «En politipatrulje er på vei hit, og de kjører deg til sykehuset. Det finnes gode rutiner for situasjoner som dette. Du kommer til å bli undersøkt av en kvinnelig lege, og så snart jeg er ferdig her, kommer jeg dit. Da kan vi prate mer, i ro og fred.»

			Amandas hender sank ned i fanget, og hun møtte blikket hans igjen.

			«Må jeg til sykehuset?» sa hun.

			«Jeg skjønner at det kan virke ubehagelig, men du trenger å bli undersøkt. Helsepersonalet kommer til å ta en prøve for å sikre spor fra personen som har utsatt deg for dette.»

			Kvinnen satt taus og så ut til å tenke over det John hadde sagt.

			«Jeg skal snakke litt med hotelleieren,» fortsatte han. «Patruljen burde være her veldig snart. Går det bra?»

			Hun nikket og trakk i ermene på strikkegenseren. John rettet seg opp og gikk mot resepsjonen, der Cornelius Ljungstedt ventet bak en disk i mørkt tre.

			«Hvordan går det med henne?» hvisket den eldre mannen bekymret.

			«Hun er i sjokk og ikke lett å snakke med,» sa John. «Jeg håper du kan hjelpe meg med å forstå hva som har skjedd.»

			«Absolutt, jeg skal gjøre mitt beste. Kanskje vi skal gå inn på kontoret og prate.»

			Cornelius sendte et megetsigende blikk mot sofaen. John snudde seg og så at Amandas fulle oppmerksomhet var rettet mot resepsjons­disken. Avstanden var ikke lenger enn at hun ville høre hotelleierens redegjørelse og bli tvunget til å gjenoppleve hendelsen.

			«Ja, det kan vi gjøre,» sa han.

			Cornelius åpnet døra til et lite rom bak resepsjonen. Da John passerte ham, kjente han en svak duft av herreparfyme. Seder og sandeltre. Ikke noe nymotens greier. Hele mannens vesen var en legemliggjørelse av hotellet. Slitt og velbrukt, men med sans for detaljene.

			«Ta det fra begynnelsen,» sa John. «Hva skjedde?»

			«En av gjestene ringte ned hit,» sa Cornelius. «Han hadde våknet av en ubehagelig lyd fra rommet ved siden av. Det hørtes ut som om en kvinne gråt eller jamret.»

			«Hva var klokka da?»

			«Litt før to. Jeg gikk opp og lyttet utenfor døren. Det var stille, men jeg banket på likevel. Da ingen åpnet, tok jeg meg inn med hovednøkkelen. Amanda satt på gulvet foran senga. Hun skalv, og jeg spurte hvordan det gikk med henne. Og da sa hun at hun hadde blitt voldtatt.»

			«Var det noen andre i rommet?» sa John.

			«Nei, så vidt jeg kunne se, var det bare henne.»

			«Hadde hun klær på seg?»

			«Ja, de samme som hun har nå.»

			John lette etter et sted å sitte, men det trange rommet hadde bare én stol, og den var opptatt av Cornelius.

			«Sa hun om voldtekten hadde skjedd på hotellet?» sa han.

			«Vi snakket ikke om det. Jeg var fullt opptatt med å trøste henne.»

			«Og hun nevnte ingen navn?»

			Cornelius tenkte etter.

			«Nei, ikke som jeg husker. Jeg ba henne bli med ned til resepsjonen, og så ringte jeg 112.»

			John tok fram en notisblokk fra frakkelomma. Han rablet med pennen på papiret til blekket hadde rent til og den gikk an å skrive med.

			«Hva heter hun mer enn Amanda?» sa han.

			«Forsgren,» sa Cornelius. «Amanda Forsgren.»

			John noterte navnet.

			«Pleier hun å bo her?»

			«Nei, ifølge protokollen på PC-en er det første gang. Vi har hatt henne hos oss i snart tre uker.»

			«Så lenge?»

			«Ja, vi er kjente for å ha gode priser for long stay-gjester, særlig i lavsesong når det er vanskelig å fylle rommene.»

			John tok et nytt notat.

			«Så du henne tidligere i kveld?»

			«Ja, hun kom ned til lobbyen i nitiden og fortsatte til baren.»

			«Hvor ligger den?»

			«I kjelleren.»

			John nikket. Han hadde lagt merke til skiltet i lobbyen som reklamerte for vannhullet en trapp ned.

			«Var hun alene eller sammen med noen?»

			«Hun var alene.»

			«Så du henne komme opp igjen?»

			«Nei, dessverre,» sa Cornelius. «Når det er rolig i resepsjonen, sitter jeg ofte her inne og jobber. Du bør snakke med Tiago, han passer baren for meg. Han var der nede hele kvelden.»

			«Er han her nå?»

			Hotelleieren ristet på hodet.

			«Vi stenger baren ved midnatt, og han pleier å gå hjem like etter det. Han er tilbake igjen i morgen ettermiddag. I tre−fire- tiden. Tidene er litt flytende med Tiago, han er portugiser.»

			John hørte stemmer utefra lobbyen. Han forsto at patruljen hadde ankommet og gikk ut for å møte dem.

			Et intenst blinkende skinn lyste opp det gamle hotellet. En patruljebil med blålyset påslått sto parkert bak Chrysleren i gågata.

			Politifolkene sto innenfor inngangsdørene og børstet regnet av luene. En mann og en kvinne, begge unge og ferske i faget.

			John snudde på hodet for å se hvordan Amanda reagerte på uni­formenes ankomst. Han skvatt til da han så at sofaen der hun hadde sittet, var tom.

			«Så dere hvor hun ble av?» spurte han de to politifolkene.

			«Hvem?» sa mannen forvirret.

			John svarte ikke. Han gikk bort til en dør merket toalett og åpnet den. Amanda var ikke der.

			«Er det flere toaletter?» ropte han til Cornelius, som hadde kommet ut fra kontoret.

			«Nei, vi har bare det i lobbyen.»

			 «Helvete også!»

			Han bannet så høyt at de to uniformene rykket til.

			«Hun må ha stukket av,» sa han. «Kjør en runde i området og se om dere kan finne henne. En kvinne i trettiårsalderen. Amanda. Blond med kortklipt hår, kledd i genser og jeans.»

			Kollegene gjentok signalementet og skyndte seg ut til bilen. John snudde seg mot Cornelius i resepsjonen.

			«Vis meg rommet hennes,» sa han og gikk raskt mot heisen. «Hun kan ha gått tilbake dit.»

			«Trappen er raskere,» sa hotelleieren. «Rommet ligger i annenetasje.»

			John skiftet kurs og tok to trappetrinn i slengen. Han merket at Cornelius hadde vansker med å holde følge og slo av på tempoet.

			«Hvilket rom?» sa han.

			«Tjuesju,» peste Cornelius og fortsatte til høyre i korridoren.

			På veggen hang svart-hvite portretter av alvorlige menn i dress og kvinner i krinolinekjoler. Gulvet var dekket av et grønt filtteppe med brennmerker fra den tiden da det var lov å røyke innendørs. De stanset foran rett dør, og John banket på.

			«Amanda, er du der?»

			Etter noen sekunders stillhet gikk han til siden og ba Cornelius låse opp. John trykket ned håndtaket med albuen, skjøv opp døra og gikk inn.

			Lampa i taket var tent og senga uoppredd med den ene dyna halvveis på gulvet. Over en lenestol hang to gensere og en jakke, og på gulvet lå en plastpose med noe John gjettet var skittentøy. Han kikket inn på badet og så en rutete toalettmappe og en tannbørste i et glass på servanten.

			«Hvordan går det?» sa Cornelius utefra korridoren.

			John ignorerte hotelleieren og lot blikket vandre rundt i rommet. I det ene hjørnet sto et minimalt skrivebord. Han registrerte de vanlige gjenstandene: en telefon, en vannkoker og en notis­blokk med hotellets emblem.

			Men det var også noe som avvek fra mønsteret.

			Et par skinnhansker.

			Skrivebordet var svart og kamuflerte også de svarte hanskene. Han ville ha oversett dem om det ikke var for en rød tøyhempe med produsentens logo. Etter størrelsen og modellen å dømme tilhørte de en mann.

			John tok fram mobilen og knipset flere bilder. Så gikk han ut til Cornelius.

			«Da kan du låse rommet igjen, og pass på at ingen kommer inn før teknikerne våre er her.»







			2.

			MARTIN STO MED håndkleet rundt midjen i Gabriellas soverom. Han åpnet døra til klesskapet hun hadde overlatt til ham og valgte en av de helhvite skjortene. Han kneppet den og strøk med hånda over stoffet.

			Vanen – eller uvanen – hadde han begynt med allerede i tenårene. Da hadde skjorta vært en hoodie og magen like pløsete som genseren. En hvit deigklump som gjorde ham kvalm, og som han ikke kunne røre ved uten klær imellom. Nå syntes den knapt under skjorta. Hvis han fortsatte med treningen og passet på kostholdet, ville kanskje de ekstra kiloene forsvinne helt.

			Gabriella stakk hodet inn på soverommet.

			«Når skal du være i banken?»

			«Åtte. Jeg må skynde meg.»

			Martin trakk på seg dressen. Det fikk bli den samme som i går, den tobakksfargede fra Oscar Jacobson. Han ønsket at renoveringen av huset på Sundsta snart ble ferdig sånn at de kunne begynne å bo der på ordentlig. Livet i koffert, der han flyttet mellom Gabriellas leilighet og byggekaoset hjemme  var langt fra optimalt. Det spilte ingen rolle hva han lette etter – mobillader, treningstøy eller tennisracket – alt var på feil sted.

			Martin gikk ut på kjøkkenet og slo seg ned ved frokostbordet. For en måned siden hadde Gabriella på hans oppfordring lagt til en ny tablett i det daglige inntaket av vitaminer og kosttilskudd. Folsyre var bra for kvinner som ville bli gravide.

			Han hadde foreslått at hun skulle slutte med p-piller den siste kvelden i Nice i sommer. Gabriella sa ja, og de elsket med døra til balkongen åpen. Senere på natta, da hun hadde sovnet, gikk Martin ut på den og ble fylt av en enorm lykke. Med hendene på gelenderet, lent ut over strandpromenaden langt der nede, følte han for å skrike av glede. Han, Martin Wessman, skulle bli pappa. Eller i hvert fall prøve å bli det.

			Gabriella sendte tablettene inn i munnen, gjorde et rykk med hodet og svelget.

			«Tar vi hver vår bil?» sa hun.

			Martin drakk av den varme kaffen og tok en bit av osteskiva.

			«Ja, det blir vel det enkleste.»

			Vanligvis pleide de å kjøre sammen til jobben i hans Tesla. Det var en av fordelene med å ha samme arbeidsgiver. Men i dag hadde Gabriella møter som hun måtte kunne komme seg til på egen hånd. Hun balanserte en skje med yoghurt i hånda og så på ham.

			«Er du nervøs før møtet med banken?»

			«Ja,» innrømmet Martin.

			Glennfalks Eiendomsutvikling hadde vært ille ute tidligere, men aldri med så store verdier på spill. Problemene på boligmarkedet hadde kommet på akkurat feil tidspunkt.

			«Det ordner seg,» sa hun. «Dere har vært kunder lenge, det må finnes en løsning.»

			Da de gikk fra leiligheten, var asfalten fortsatt våt etter nattas regn. På vei til parkeringen måtte de krysse mellom vann­dammene i mørket for ikke å ødelegge skoene. November var en måned å lengte bort fra, tenkte Martin. Kanskje de kunne reise til sola igjen når det hadde roet seg ned på jobben. En uke eller to i Thailand. Jobbe litt overtid på babyfabrikken, hvis ikke Gabriella hadde blitt gravid innen den tid.

			Martin merket at kjæresten ikke holdt følge med ham lenger. Hun hadde senket takten og så på en kvinne som satt sammenkrøpet på en av benkene i boligområdet.

			«Kjenner du henne?» hvisket han.

			«Ja, litt,» mumlet Gabriella.

			Martin studerte kvinnen i det svake lyset fra en lyktestolpe. Hun var tynt kledd i bare genser og jeans og hadde en glødende sigarett mellom fingrene. Først nå så han at hun gestikulerte til dem at de skulle komme.

			«Hva vil hun?» sa han.

			«Vent her,» sa hun. «Jeg går og sjekker.»

			Martin så på klokka, han hadde ikke tid til dette. Samtidig ville han ikke gå fra Gabriella alene før han visste at alt var som det skulle. Etter et par minutter kom hun tilbake, tydelig opprevet og ute av fatning.

			«Hva er det?» sa han.

			«Jeg må snakke mer med henne, Martin. Kjør du, så du ikke kommer for sent til banken.»

			«Ok, men … har det skjedd noe?»

			«Vi tar det senere.»

			Gabriella skyndte seg tilbake til kvinnen på benken. Martin skjøv unna en innskytelse om å gå etter henne. Hun hadde tydelig vist at hun ikke ville ha ham der, og dessuten hadde han nok med sine egne bekymringer.







			3.

			JOHN AVSLUTTET SKIFTET sitt da resten av lenskrim begynte. Den siste oppgaven hans som nattevakt var å rapportere pågående saker på avdelingens morgenmøte. Selv om dressen var skrukkete etter en lang arbeidsøkt, var han fortsatt den best kledde i rommet. Kollegene – med et par unntak – så som vanlig ut til å ha snudd opp ned på skittentøyskurven og tatt på seg det som falt ut på gulvet.

			«Jeg hørte at vi hadde hatt en voldtekt på Hotell Royal i natt,» sa Mona Ejdewik da stemmesurret hadde lagt seg.

			Lenskriminalens sjef tilhørte unntakene. Egentlig syntes John at jeans ikke hørte hjemme på en arbeidsplass, men Monas svarte fikk passere. Med sine seksti år bar hun dem og den kortermede toppen med åpenbar pondus. Velinformert var hun også, hun unnlot aldri å drikke en kopp kaffe med vakthavende før møtet.

			«Ja, det stemmer,» sa han og kvalte et gjesp. «Men vi har ennå ikke fått tak i offeret.»

			Han fortalte hva som hadde skjedd på hotellet og at patruljen som hadde lett etter kvinnen i løpet av natta, ikke hadde klart å finne henne.

			«Hvorfor stakk hun av?» sa Mona.

			John var takknemlig for at sjefen ikke hengte seg opp i hvorfor han hadde latt kvinnen være alene i lobbyen.

			«Jeg tror at hun er redd,» sa han. «Da jeg snakket med henne, ville hun ikke si hvem gjerningsmannen var.»

			«Det ville ikke være første gang i så fall,» sa Mona. «Hvem er hun?»

			«Det vet jeg ikke. Navnet hun oppga da hun sjekket inn var Amanda Forsgren, men jeg tror ikke det er hennes rette identitet.»

			«Hvorfor ikke?»

			John redegjorde for hva han hadde jobbet med i de tidlige morgentimene. Ifølge folkeregisteret fantes det tolv Amanda Forsgren i Sverige, hvorav fem i passende alder. Han hadde gått gjennom lista og fått takk i den siste kvinnen rett før møtet. Hun leverte unger i en barnehage i Norrtälje og forsto ikke hva han snakket om.

			«Så ingen av dem har vært i nærheten av Hotell Royal?» sa Mona.

			«Nei, nettopp.»

			«Ble det ikke brukt kredittkort ved innsjekkingen?»

			«Nei, hun betalte kontant på forskudd, en uke av gangen,» sa John, som hadde ringt hotellet og stilt akkurat det spørsmålet. «Legitimasjon viste hun heller ikke. Det er altså ingenting som bekrefter identiteten.»

			«En uke av gangen?» gjentok Mona. «Hvor lenge har hun egentlig bodd der?»

			«I nesten tre uker. Hotellet virker som et sted der folk på flyttefot lander mellom leiligheter.»

			Mona klikket med pennen hun holdt i hånda. Et sikkert tegn på at hun var utålmodig og ville gå videre til neste sak.

			«Er det noe mer å tilføye for øyeblikket?»

			«Ja, jeg gjorde et funn på hotellrommet hennes,» sa John. «Et par herrehansker. De er på vei til Linköping for analyse sammen med lakenene.»

			Mona la fra seg pennen.

			«Er det virkelig riktig prioritering å dra i gang et så stort apparat på så tynt grunnlag? Du vet hvor hardt belastet NFC er.»

			«Det var min vurdering,» sa John. «Finner vi fingeravtrykk eller DNA på hanskene, kan vi kanskje finne gjerningsmannen i registrene våre.»

			«Jo, men hadde det ikke vært bedre å sikre bevisene og vente med selve undersøkelsen til vi har fått tak i kvinnen? Kanskje vil hun ikke engang anmelde, og da er det ikke mye vi kan gjøre.»

			John kjente trøttheten vike for en stigende irritasjon. Han hadde jobbet hele natta og hadde ikke lyst til å bli hakket på. Mona måtte ha sett at humøret hans var på vei til å skifte og viftet avvæpnende med hånda.

			«Gjort er gjort,» sa hun. «Vi avventer og håper at hun lar høre fra seg i løpet av dagen. Har du noe mer å rapportere før vi går videre?»

			John ristet på hodet. Han ville egentlig be Mona om å sende noen til hotellet for å avhøre bartenderen. Men etter å ha hørt hvor motvillig hun var til å bruke ressurser på voldtekten, bestemte han seg for å ta seg av den saken selv, før han gikk på vakt i kveld. Bare én nattevakt igjen, tenkte han. Så ville turen gå videre til nestemann på det roterende skjemaet.

			Han kikket ut gjennom vinduet. Det ville ta enda en time før mørket letnet. John hadde store problemer med å holde seg våken mens kollegene redegjorde for sakene sine. En brannstiftelse i Vålbrag og en rekke biltyverier i Arvika var ikke nok til å holde trøttheten borte.

			Da Mona ga ordet til Ulf Törner, våknet han til. Kollegaens uoppfordrede rapporter om forberedelsene til lenspolitimester Anderbergs avskjedsmiddag var plagsomme og underholdende på samme tid. De siste ukene hadde Ulf tilsynelatende jobbet mer eller mindre fulltid som festfikser.

			«Lokalet er i boks,» sa han stolt. «Som jeg har nevnt tidligere, så har det vært litt plunder med bookingen, men nå er det endelig løst. Det blir Nöjesfabriken som planlagt. Når det gjelder menyen, står vi imidlertid overfor en vanskelig beslutning. Anderberg elsker entrecôte og anser seg som litt av en grillmester. Samtidig tviler vi i festkomiteen på om det virkelig er forenlig med politimyndighetens bærekraftspolicy å servere storfekjøtt til flere hundre personer.»

			John så at Mona måtte anstrenge seg for å beholde roen.

			«Jeg tenkte mer på de sakene du jobber med,» sa hun. «Hva er det å si om dem?»

			Ulf ble med ett usikker.

			«Joda, det går framover.»

			«Framover, på hvilken måte?» spurte Mona. «Innbruddet i Välsviken for eksempel, fikk vi utlevert overvåkningsvideoen fra baksiden av bygningen?»

			«Ja, den har vi fått.»

			«Og?»

			«Det er nok ikke så mye å si om den.»

			«Ikke? Det var vel der gjerningsmennene kom seg inn?»

			«Ja, men …»

			Ulf senket stemmen og strøk seg over haken.

			«Det har vært veldig mye de siste dagene. Jeg har ikke rukket å se på filmen ennå.»

			Hvis forbrytelsen hadde vært mer alvorlig enn tyveri, ville John ha blitt sint. Nå kunne han se det tragikomiske i situasjonen. Det var ikke for ingenting Ulf gikk under tilnavnet «Pampers» i politihuset. Han var like kjent for å lefle med pampene i fag­foreningen som for sin evne til å drite seg ut i jobben.

			«En hvit kassevogn uten registreringsskilter rygget opp til lasterampen 03.28 natt til tirsdag.»

			Den raske stemmen fikk John til å vri på hodet. På plassen ved siden av Pampers satt Daniela Vasquez, lenskrims nyeste tilskudd. John forsto hvorfor Mona hadde rekruttert henne. Vasquez hadde nesten like klær som sjefen og det samme uredde blikket. Hun var bare tjueseks, og stillingen i Karlstad var hennes første på en kriminalavdeling.

			«Fire personer med finlandshetter hoppet ut og brøt seg inn,» fortsatte hun. «De fylte bilen med tyvegods og forlot stedet etter nøyaktig fjorten minutter.»

			John kunne ikke la være å smile og så at det var flere rundt bordet som gjorde det samme. Ulf var Vasquez’ veileder, men hun hadde åpenbart blitt lei av festfiksingen og sett på overvåkningsvideoen alene.

			«Så vi har ingenting å gå videre med?» sa Mona nøytralt.

			Hvis Pampers skulle få seg en oppstrammer, ville det skje under fire øyne på kontoret hennes.

			«Joda,» sa Vasquez. «Jeg har snakket med sikkerhetsselskapet. Da alarmen gikk, ble det sendt en bil til stedet. Ifølge GPS-loggen kommer vekteren fram 03.38 og rapporterer at han ikke ser noen gjerningsmenn. Problemet er bare at ifølge filmene er innbruddstyvene der fortsatt da. De drar ikke før 03.42.»

			«Så vekteren er med på det?» sa Mona.

			«Ja, enten det, eller så må han få seg nye briller.»

			Daniela Vasquez fikk en unison latter fra alle rundt bordet. Med ett unntak: Ulf Törner. John studerte kollegaens surmulne ansikt. Pampers var lat, men ikke dum. Han forsto at Vasquez kunne ha valgt å redde ham da Mona spurte etter videoen. Men isteden gjorde hun ham til narr foran hele lenskrim og fikset fram en medhjelper til tyveriligaen, som med litt press skulle kunne angi vennene sine.

			Om John hadde hatt noen tvil rundt ansettelsen, var den borte nå. Daniela Vasquez var et talent utenom det vanlige. At hun i tillegg våget å gi Pampers en på trynet, ga henne et ekstra pluss i margen.







			4.

			FRA GABRIELLAS LEILIGHET ved Lillängshamnen i Skoghall tok det tjue minutter å kjøre inn til byen. Vanligvis. Men akkurat i dag hadde to bilister – den ene med tilhenger – kjørt inn i hverandre i nærheten av Bellevue og begrenset fremkommeligheten.

			Martin prøvde å se det ironiske i situasjonen. Han satt bok­stavelig talt fast på det stedet som var årsaken til møtet med banken. Vest for veien bredte det åkerlandet seg ut som Glennfalks Eiendomsutvikling hadde kjøpt med tanke på å bygge fire hundre nye boliger. Leiligheter, rekkehus og frittliggende eneboliger i en urban bygd. Det var slik de hadde solgt inn prosjektet til kommunen. Bygdas trygghet i kombinasjon med nærheten til det urbane Karlstad.

			Politikerne hadde jublet, og Martin hadde trodd at det ville bli en smidig ferd fram til en godkjent detaljplan. Med isteden hadde prosessen trukket ut i tid. Fire år hadde gått med stadig nye spørsmål fra de nidkjære tjenestemennene i bygningsetaten. Da prosjektet endelig fikk grønt lys, hadde boligmarkedet allerede begynt å gi etter. Salgsstarten i vår sammenfalt med økte boliglånsrenter og dommedagsartikler om den kommende lavkonjunkturen.

			Martin fikk opp mobilen og tekstet til Torbjörn.

			Stopp i trafikken. Blir noen minutter sen. Gå inn så lenge.

			Han fikk en tommel opp til svar samtidig som tommelens avsender kom til syne på et elleve meter høyt reklameskilt ved siden av veien. Torbjörn Glennfalk smilte bredt og utfordret alle i bilkøen til å kjøpe sin nye drømmebolig i naturskjønne Zakrisdals enger.

			Martin hadde først være skeptisk til navnet. Området de skulle bebygge var sannelig ingen eng. Det var et jorde, en granskog og en nedlagt ammunisjonsfabrikk. Torbjörn hadde imidlertid overtalt ham. De solgte ikke stedet slik det så ut i dag, men slik det kom til å se ut når de var ferdige. Han var god til det, Torbjörn. Å få med seg folk på laget.

			Men selv ikke en ukuelig optimist som Torbjörn Glennfalk var upåvirket av motgangen prosjektet møtte. Visjoner var vel og bra, men jo nærmere byggestarten kom, desto viktigere ble tallenes tale.

			De hadde bare solgt tjuetre av sytti leiligheter i den første etappen, og ifølge kjøpekontraktene skulle innflytting skje om knapt et år. For å holde den tidsplanen måtte gravemaskinene sette tennene i bakken om et par uker. Det krevde i sin tur at banken betalte ut lånet de hadde bevilget til byggeprosjektet.

			Lånetilbudet kom dessverre med et vilkår: Minst halvparten av leilighetene måtte være solgt. Dit hadde de ikke kommet ennå, til tross for helsides annonser i lokalpressen og rabatterte priser. Alt hang i en tynn tråd, og nå ville det ikke gå å skjule det labre salget for banken lenger. Klarte de ikke å reforhandle avtalen i dag, var sjansen stor for at prosjektet gikk i stå.

			Martin passerte ulykkesstedet, og trafikken begynte endelig å flyte som normalt igjen. Han prøvde å kjøre inn litt av den tapte tiden, men var likevel ti minutter forsinket da han steg ut av Teslaen på firmaparkeringen i Mitt i City-senterets P-hus. Derfra var en kort springmarsj til Swedbanks kontor på den andre siden av torget.

			Resepsjonisten kjente ham igjen og viste vei til et av møte­rommene. Gjennom glassveggen mot korridoren så Martin hvordan sjefen hans gestikulerte i stolen. Han gjettet at Torbjörn var i ferd med å dra en av sine mange historier fra et liv i eiendoms­bransjen. Den kanarigule pikégenseren strammet over magen, og håret strittet som vanlig til alle kanter. Han minnet mer om en aldrende reiseleder på et charterhotell enn en forretningsmann.

			Torbjörn lyste opp da Martin åpnet døra.

			«Kom inn og sett deg,» sa han. «Jeg fortalte akkurat Henry om den danske arkitekten, han med krokodilleskoene.»

			Bankmannen reiste seg og rakte fram hånda.

			«Hei, Martin, det var en ulykke på veien, hørte jeg. Ikke noe stygt, vel?»

			«Nei da, men det ble kø inn mot byen. Beklager at jeg ble sen.»

			«Det går bra. Vil du ha kaffe?»

			Martin lot den trådtynne mannen med de buskete øyen­brynene servere ham en kopp. Henry Håkansson hadde vært kontaktpersonen deres i banken så lenge han kunne huske og hadde blitt forfremmet i takt med Torbjörns voksende geskjeft. Nå var han sjef for alt av lån til eiendomsbransjen og hadde sluppet den direkte kontakten med samtlige kunder utenom Glennfalks Eiendomsutvikling.

			Torbjörn fortsatte å skravle i vei. Martin hørte på med et halvt øre. Han hadde alltid hatt vansker med den sosiale delen av forretningslivet. Ritualene som omga selve forhandlingene. Ekstra plagsomt ble det på dager som denne, da alle visste hvor mye som sto på spill og likevel lot som om alt var som vanlig.

			Det eneste Håkansson ville vite, var hvor mange leiligheter de hadde solgt. Han kom til å nærme seg spørsmålet med stor finfølelse, men til slutt uansett stille det. De ville bli nødt til å svare, og så ville møtet begynne på ordentlig.

			Hvis Torbjörn var grepet av stundens alvor, skjulte han det godt. Han styrte samtalen akkurat som han pleide. De var innom så vel familieliv som Färjestads backoppstilling før Håkansson kremtet og trakk oppmerksomheten mot møtets egentlige dagsorden.

			«Vi i banken er stolte av det lange samarbeidet med Glennfalks Eiendomsutvikling,» sa han med en ny, formell tone i stemmen. «Samtidig er vi selvfølgelig klar over situasjonen på boligmarkedet. Mange av kundene våre på privatmarkedet sliter tungt akkurat nå, og jeg antar at dere også får kjenne på det.»

			Martin trakk stolen nærmere bordet, klar til å ta en mer aktiv rolle i møtet nå som de hadde kommet inn på vesentlighetene. Han skulle akkurat til å ta ordet, da Torbjörn brøt inn og svarte for ham.

			«Et godt produkt lar seg selge i alle konjunkturer. Har du sett på prospektet for Zakrisdals enger?»

			«Selvsagt,» sa Håkansson. «Leilighetene er virkelig noe utenom det vanlige.»

			«Nettopp, og det er hele forskjellen. Folk flytter sammen og får barn også i dårlige tider. De må ha et sted å bo og mer enn det, et sted å lengte til og drømme om. Det stedet er Zakrisdals enger.»

			Håkansson kikket bort på Martin. De hadde ofte møter uten Torbjörn. Mer på detaljnivå, der basispunkter og eksakte løpetider for ulike lån ble forhandlet fram. Bankmannen visste at når det gjaldt harde fakta, var Martin en bedre person å snakke med enn bedriftens karismatiske administrerende direktør.

			«Er det ditt bilde av situasjonen også, Martin?» sa han. «At det finnes en etterspørsel etter leiligheter i denne prisklassen?»

			Martin kjente svetten bryte ut i håndflatene som hvilte mot lårene under bordet.

			«Det tar kanskje litt lengre tid å komme i havn,» sa han. «Men interessen er der ute, definitivt.»

			Det var så langt han kunne strekke seg uten å fare med usannheter. Håkansson åpnet en mappe på bordet og bladde i papirene.

			«Når det gjelder salget, er bankens krav at trettifem leiligheter skal være solgt før vi kan betale ut den første delen av lånet.»

			«Det er vi selvfølgelig klar over,» sa Martin.

			Lenger kom han ikke før Torbjörn løftet dokumentmappen fra gulvet og la den på bordet med et smell. Både Martin og Håkansson skvatt til av den plutselige lyden.

			«Jeg visste ikke at dere var så lettskremte, gutter.»

			Torbjörns smil var det samme som på reklameskiltet Martin hadde kjørt forbi på vei dit, bare litt gulere i fargen. Med stigende forundring så han sjefen åpne dokumentmappen og rekke en bunke papirer over til bankmannen.

			«Vær så god, trettisju signerte kjøpekontrakter.»

			Håkansson smilte han også, åpenbart lettet over å slippe en ubehagelig samtale med bankens beste kunde. Martin var mest av alt forvirret. Når hadde alle disse salgene skjedd? Og hvorfor hadde ikke han – viseadministrerende direktør og prosjektleder for Zakrisdals enger – blitt informert?

			Samtidig var det selvfølgelig gode nyheter. Med finansieringen sikret ville byggingen kunne gå i gang i henhold til planen, og når husene vel sto der, ville det bli mye enklere å selge de resterende leilighetene. Arkitekttegninger var vel og bra, men de kunne ikke erstatte virkeligheten.

			«Godt jobbet,» sa Håkansson og gratulerte med suksessen. «Jeg skal sørge for at dere har pengene på konto allerede i dag.»

			Han slo sammen mappen og lente seg tilbake i stolen.

			«Min eldste datter skal studere på universitetet neste år. Kanskje en idé å kjøpe en toroms til henne i Zakrisdal.»

			«Det er klart at jenta skal ha en leilighet,» sa Torbjörn. «Bare ikke vent for lenge, de beste har allerede gått.»

			Håkanssons veldige øyenbryn spratt opp i pannen da han lo. «Sånn snakker en ekte selger.»







			5.

			JOHN VÅKNET AV lyden av klirrende glass og tallerkener. Han strakte seg etter mobilen og lurte på hvorfor den ikke hadde vekket ham i tide. Forklaringen var enkel, han hadde glemt å sette på alarmen.

			Han brettet dyna til side og kom seg på beina, fornøyd med at han nå hadde fått eget rom å sove i. John hadde presset på sin tidligere husvert om å selge takleiligheten i Empire State til ham. Det var det han kalte det høye huset lengst ute på Bryggudden i Karlstad sentrum, der han hadde bodd i drøyt et år. Tidlig i høst hadde hun til slutt gitt etter, og leiligheten var blitt hans. Det første han hadde gjort som ny eier, hadde vært å hyre en snekker til å sette opp noen innervegger i den åpne planløsningen.

			Det kom lyder fra kjøkkenet igjen. Nicole lo, og John kjente umiddelbart en varme i brystet. Han fikk på seg et par trenings­bukser og en T-skjorte, og gikk ut for å spørre hvordan hun hadde hatt det på skolen.

			Ved siden av jenta ved oppvaskbenken sto Kerstin og hjalp henne med å knekke et egg. Kvinnen i forkle hadde kommet inn i livet deres for to måneder siden via et firma som formidlet leksehjelp i hjemmet.

			«Vi lager kjøttboller,» sa Nicole og så opp fra bollen med deig. «Ordentlige, altså, ikke ferdige fra en pakke.»

			Hun hadde vokst kraftig i løpet av sommeren og trengte ikke lenger å stå på en krakk for å nå opp.

			«Unnskyld hvis vi vekket deg,» sa Kerstin.

			«Det går helt fint,» sa John. «Jeg hadde egentlig tenkt å stå opp tidligere.»

			Kerstin hadde kommet som en gave fra oven da han nesten hadde gitt opp å finne en privatlærer til Nicole. Kandidatene fra leksehjelpfirmaet hadde alle vært mellom sytten og tjue og manglet akademisk utdanning. John mailet og tilbød seg å doble timesatsen hvis de kunne skaffe fram noen med de rette kvalifikasjonene. Svaret kom raskt i en mail som inneholdt Kerstin Johannessons CV. Hun var sekstifire år gammel og hadde tidligere jobbet på mellomtrinnet i en barneskole i Karlstad.

			«Vi begynte å gråte ista,» sa Nicole. «Begge to.»

			«Det var løken, vennen min,» lo Kerstin. «Det blir sånn når man hakker den.»

			Nicole snudde seg mot John.

			«Visste du det?»

			«Ja, det vet jeg, det blir sterkt for øynene,» sa han og funderte på når han sist hadde hakket en løk, det måtte ha vært flere år siden.

			Han gledet seg over hvor godt jenta trivdes. Nicoles tidligere erfaringer hadde gjort henne reservert overfor nye mennesker, spesielt voksne. Men Kerstin hadde ikke latt seg stresse. Hun hadde bygd opp tillit steg for steg og på kort tid klart å komme innenfor det harde skallet.

			John forlot kokkene på kjøkkenet og trakk seg unna til et annet av de avskilte rommene som snekkeren hadde bygd til i leiligheten. Det lå midt mellom hans eget soverom og Nicoles, og fungerte som hjemmekontor. Han ringte til vakthavende på politihuset og spurte om det hadde skjedd noe i voldtektssaken på Hotell Royal.

			«Nei, det er ingen nye merknader i saken,» sa stemmen etter å ha kneppet på tastaturet. «Den siste var fra deg selv i dag tidlig.»

			«Så offeret har ikke latt høre fra seg?»

			«Det virker ikke sånn, dessverre.»

			John takket og avsluttet samtalen. At kvinnen ikke ga seg til kjenne, gjorde ham frustrert. Hvorfor var hun så redd for å legge inn en politianmeldelse? Og hvem var det som hadde utsatt henne for overgrepet?

			Han så på klokka, den var ikke mer enn halv tre. Antagelig åpnet baren i kjelleren på Royal først om et par timer. Han kunne i ro og mak spise kjøttboller med Nicole og likevel rekke til hotellet og snakke med bartenderen før bargjestene ankom.

